PLAN FOR CULTURE

STRIP LAB škola stripa - ART ZA KVART
2024-11-05 08:00 - 2025-06-10 17:00 (Europe/Zagreb) | ZAGREB
Hrvatski školski muzej predstavlja projekt ART ZA KVART kojim uvodi nove radionice za velike i male! Radionice će se održavati utorkom, četvrtkom i subotom tijekom školske godine 2024./2025., a polaznicima će nuditi mogućnosti kreativnog razvoja i izražavanja kroz zanimljive i raznolike teme radionica kao i tehnike koje će se na radionicama koristiti.
Radionice namijenjene mladima – STRIP LAB – škola stripa
Hrvatski školski muzej u suradnji sa Zdenkom Mikšom, mag. educ .art., u projektu ART ZA KVART, organizira školu stripa „Strip lab“ namijenjenu djeci od 10 do 14 godina. Škola stripa provodi se tijekom školske godine 2024./2025. kroz 28 radionica koje su osmišljene za djecu koja žele istražiti fascinantan svijet stripa. Program započinje uvodom u povijest stripa, gdje se polaznici upoznaju sa stripovima i autorima koji su oblikovali ovaj medij. Kroz interaktivna predavanja i analizu poznatih stripova, djeca će razviti dublje razumijevanje o evoluciji i raznolikosti stripovskih žanrova. Polaznici će imati priliku upoznati se s ikoničnim i suvremenim stripovima, raznolikim žanrovima i stilovima te osnovama pripovijedanja i crtanja. Kroz praktične vježbe, djeca će razvijati svoju kreativnost te crtačke vještine. Radionica će također omogućiti djeci da razviju vlastite likove i priče te stvore i ilustriraju svoje unikatne stripove. Završetkom programa organizirat će se izložba radova polaznika uz dodjelu diploma.

INSPIRATIVNI STUDIO – ART ZA KVART
2024-11-14 08:00 - 2025-06-12 17:00 | ZAGREB
Hrvatski školski muzej predstavlja projekt ART ZA KVART kojim uvodi nove radionice za velike i male! Radionice će se održavati utorkom, četvrtkom i subotom tijekom školske godine 2024./2025., a polaznicima će nuditi mogućnosti kreativnog razvoja i izražavanja kroz zanimljive i raznolike teme radionica kao i tehnike koje će se na radionicama koristiti.
Radionice namijenjene maladima i odraslima – INSPIRATIVNI STUDIO
Hrvatski školski muzej u suradnji s Petrom Kovačić, mag. educ. art., u projektu ART ZA KVART, organizira likovno-pedagoški program INSPIRATIVNI STUDIO kojemu je cilj omogućiti sugrađanima učenje i kvalitetno provođenje slobodnog vremena. Program obuhvaća tri ciklusa likovnih radionica različitih sadržaja za poticanje kreativnosti koji polaze iz životnog iskustva, a koristit će se terapijski učinak umjetnosti. Kroz upoznavanje i istraživanje bogatih muzejskih zbirki Hrvatskog školskog muzeja ovi programi potaknut će interakciju polaznika, razmjenu iskustava i dojmova uz usvajanje novih znanja i vještina.

Izložba „Lekcije iz prošlosti – (re)forme školstva u Hrvatskoj od prosvjetiteljstva do digitalnog doba“
2024-11-26 19:00 - 2025-03-01 19:00 | ZAGREB
Svečano otvorenje izložbe “LEKCIJE IZ PROŠLOSTI” u utorak, 26. studenog, 19. sati, galerija Hrvatskog školskog muzeja „Školica za 5“, Hebrangova 5.
Izložba „Lekcije iz prošlosti – (re)forme školstva u Hrvatskoj od prosvjetiteljstva do digitalnog doba“, autorice dr. sc. Štefke Batinić, knjižničarske savjetnice i kustosice Muzeja dati će povijesni pregled reformi i promjena školskog sustava u Hrvatskoj od njegove uspostave u sklopu terezijanske školske reforme 70-ih godina 18. stoljeća do najnovijih reformskih pokušaja kao što su Škola za život i eksperimentalni program Osnovna škola kao cjelodnevna škola. Izložba će predstaviti dio hrvatske školske baštine koju Muzej čuva, a uz izložbu će se održati raznovrsni popratni programi, tribine, predavanja i drugo. Izložba ostaje otovrena do 1. ožujka 2025.

Pozdrav sa Sljemena
2025-01-01 08:00 - 2025-03-31 20:00 | Knjižnica Marije Jurić Zagorke, Krvavi most 2, Zagreb, Croatia (Local Name: Hrvatska)
Knjižnica Marije Jurić Zagorke u suradnji s Muzejem grada Zagreba postavlja malu putujuću izložbu “Pozdrav sa Sljemena!” koja uključuje razglednice iz fundusa MGZ-a, a cilj je pozvati i uključiti građane u projekt, odnosno, u pripremu izložbe o Medvednici pod nazivom Zagrebačka gora na vrhu gojzerice, u središtu koje će biti planinarske, izletničke, sportske i druge aktivnosti, obuhvaćajući planinarske staze i domove, planinarska i sportska društva, događanja, odijevanje i uporabne predmete, prepoznatljiva mjesta i prirodne znamenitosti te naposljetku kulturu ponašanja i ekologiju.
Ako si zaljubljenik u prirodu, član planinarskog društva, planinar, alpinist, biciklist, izviđač, izletnik ili se samo tako osjećaš, javi se u Muzej grada Zagreba. Možda imaš zanimljive predmete – stari ruksak ili gojzerice, skije, saonice, šatorsko krilo, fotografije, planinarsku člansku iskaznicu, značku ili pak planinarski dnevnik s Medvednice; ili u dvorištu čuvaš gondolu stare Sljemenske žičare? Sve to može postati dio izložbe o Zagrebačkoj gori! Osim toga, rado će u Muzeju grada Zagreba poslušati i zabilježiti tvoju sljemensku anegdotu ili priču.
Kontakti: mbusic@mgz.hr, imarusic@mgz.hr; Tel: 01/4851-361; Muzej grada Zagreba, Opatička 20.

Izložba Kristine Šafran
2025-02-04 08:00 - 2025-02-24 17:00 | Knjižnica Marije Jurić Zagorke, Krvavi most 2, Zagreb, Croatia (Local Name: Hrvatska)
Izložba akrilika na platnu autorice Kristine Šafran.

Paula Tončić u Galeriji Spot
2025-02-10 19:00 - 2025-02-28 20:00
Galerija Spot i Ured za fotografiju pozivaju na otvorenje izložbe LEL umjetnice Paule Tončić, koje će se održati u ponedjeljak, 10. 2., u Galeriji Spot u 19:00 sati. Službeno otvorenje s vodstvom i razgovorom s autoricom izložbe kreće od 19:30 sati, a kao dio popratnog programa izložbe održat će se Radionica izrade umjetničkih knjižica u srijedu, 26. 2., u 18:00 sati u Galeriji Spot. Izložba ostaje otvorena do 28. 2. 2025.
U fokusu rada Paule Tončić začudna je osoba po imenu Lou. Njezin je izgled neobičan, a modni izričaj intrigantan, povezan s queer estetikom, čime pobuđuje poglede i izaziva društvene norme. O identitetu tajanstvene Lou ne znamo mnogo, tek ono što nam otkrivaju fotografske bilješke iz umjetničine arhive susreta – svojevrsnog vizualnog dnevnika koji je rezultat istraživanja interakcija među ljudima na jednoj platformi za prodaju rabljenih predmeta.
Sliku o njoj stvaramo na temelju kožne jakne namjesto tjelesne prisutnosti, fotografskog otiska njezinog lika na aluminijskoj ploči, iščezavanja vizualnih dokaza o fizičkom postojanju po uzoru na estetiku niskobudžetnih horor filmova ili, primjerice, stilskih tragova iz fetišističkih časopisa za koje znamo da umjetnica i Lou strastveno skupljaju. Ocrtavajući lik protagonistkinje tek naznakama stilskih odrednica koje povezuje s identitetskim pitanjima, autorica preispituje kako nas vizualna kultura oblikuje te kakvu ulogu u tim iščitavanjima slojeva percepcije može imati umjetnički izraz.
LOUD EYES LOU rad je koji istražuje odnose između gledanja, zajedništva, izolacije, fizičke i virtualne prisutnosti, dokumentacije, trajnosti i potrošnosti te stvaranja perceptivnih veza u kontekstu u kojemu one same postaju alati za promišljanje o slici društva. Temu ženskog pogleda, u onom smislu u kojem ga feministički diskurs počinje problematizirati krajem 1970-ih godina, kada “objekt” promatranja postaje subjekt, ovdje zapažamo kroz preispitivanje vođenog kreiranja vlastitog prikaza za “druge oči”. U tom smislu dolazi do razilaženja s “očekivanim” modelima ponašanja, djelovanja ili stvaranja, a složeni sustavi unutarnjih i vanjskih podražaja (de)konstruiraju sliku društvene stvarnosti. Tome pridonosi i zvučni element ovoga rada skriven u višeznačnom nazivu LEL[1] – skraćenici izraza za iskazivanje okrutnog smijeha koji subjekt ovdje okreće u vlastitu korist.
Ivana Završki
__________________________________________________________
[1] LEL – laughing even louder, izvedenica oblika LOL

Paula Tončić (Zagreb, 1997.) diplomirala je animaciju i nove medije na Akademiji likovnih umjetnosti u Zagrebu. Nakon studija seli se u Berlin, a u svom umjetničkom radu istražuje arhiviranje, klasifikaciju i dokumentaciju začudnih predmeta. Izdvajajući njihove groteskne elemente bavi se granicama stvarnosti i fikcije s fokusom na djevojačko iskustvo, ženski pogled i intimnost. Inspirirana fikcijskom literaturom i trash horor kinematografijom, istražuje liminalne prostore te fizičku i značenjsku transformaciju materijala među medijima. Dobitnica je nagrade Grand Prix na 37. Salonu mladih.

Popratni program:

Vodstvo izložbom i razgovor s autoricom, 10. 2. 2025., 19:30, Galerija Spot
Radionica izrade umjetničkih knjižica, 26. 2. 2025., 18:00 sati, Galerija Spot

Realizacija izložbe i rad Ureda za fotografiju omogućeni su sredstvima Ministarstva kulture i medija RH, Grada Zagreba i Zaklade Kultura nova.

Pokladni korzo – restaurirani pokladni kostimi iz fundusa Muzeja za umjetnost i obrt
2025-02-18 19:00 - 2025-03-03 17:00 | Galerija ULUPUH, Ilica 13, Zagreb, 10 000, Croatia (Local Name: Hrvatska)
U fundusu zbirke tekstila i modnog pribora Muzeja za umjetnost i obrt nalazi se devet pokladnih kostima i popratnog modnog pribora s kraja 19. te početka 20. st. Ovi kostimi odijevaju se prilikom pokladnih zabava koje označavaju početak godišnjeg ciklusa slavlja i zabava, a odvijaju se od Sveta tri Kralja do Pepelnice. Ovom izložbom nevidljivi muzejski poslovi postaju vidljivi.
Uz izložbu bit će organizirane kreativne radionice za djecu i odrasle te stručno vodstvo autorica izložbe.
Izložba se organizira u suradnji ULUPUH-a i Muzeja za umjetnost i obrt.
Autorice:
Iva Čukman, konzervatorica-restauratorica savjetnica, voditeljica restauratorskih radionica
Andrea Klobučar, muzejska savjetnica, voditeljica zbirke tekstila i modnog pribora

Izložba Portreti Luke Čivljaka u Galeriji Flora
2025-02-22 19:00 - 2025-03-11 22:00 | HDLUDU, Šetalište kralja Zvonimira 32, Dubrovnik
LUKA ČIVLJAK
Portreti
22. 2. – 11. 3. 2025.
radno vrijeme: 9-12h i 15-18h/ i kada su vrata Florina doma otvorena/ i najavom na galerijaflora.dbk@gmail.com
Portretistika Luke Čivljaka započinje 2018. godine. Tehnika je ulje na platnu. Autora zanima bliskost gramatici Johnn Singer Sargenta. Korištenje impasta mu je bitno da bi se što vjernije uprizorila portretirana osoba. Lazura se minimalno upotrebljava te se postižu realistički tonovi kojima se vjernije progovara o modelu. Umjetnik promatra bliske osobe koje zapisuje ‘starinskim realističkim’ rječnikom. Duboko je to poniranje u psihu. Pozadine su dominanatno tamne. Zanimanje za tradiciju i zanatsku točnost u doba raznih strujanja koje se odmiču od davnih tradicija Arta pretvara se u samu ideju umjetnosti po sebi i njezino preispitivanje. Prema različitim definicijama, jer koherentne definicije nema, konceptualna umjetnost je bilo koja umjetnost koja postavlja pitanje o značenju umjetnosti same.1 Smireni likovi slikani su u dubini zamišljenosti i u pogled izravno upućenom gledatelju. Osjetni doživljaj je smislom i idejnim određenjem okarakterizirani doživljaj. Promatra se. Prisutnost se transcendira u djelu. Spoznaja je objektivna. Povezuje se ono izvanjsko s unutrašnjim na više razina, jednostavnim govorom po principu nužnosti stvaralaštva.
Čovjek je kao prirodno biće ujedno i duh koji se iz svoje drugotnosti vraća sam u sebe. On je kao prirodno biće i najviša tvorevina prirode, jer u sebi ujedinjuje dva pola zbilje: duh, koji se kroz tijelo i njegove osobine tako očituje u stvarnosti, i, na drugoj strani, dio stvarnosti, koji se očituje kao svjesna umnost i može apstrahirajući od nužde prirodnoga zbivanja slobodno stvarati.2
Sva ljudska bića, bilo da je riječ o majci ili prijatelju tretirani su isto. Ono izvanjsko je usklađeno s unutrašnjim koje se očituje u izvanjskome. Majstorstvo slikanja uprizoruje unutranji duh koji se nizanjem portreta iščitava kao onaj apsolutni koji povezuje ljudska bića. Smirenim ritmom se događa gramatika Čivljaka koja je danas rijetkost na sceni Arta i koja vraća u sjećanje sve one zapise starih majstora portreta koji su apsolutni duh unosili u izričaj.
Umjetnik se bavi unutrašnjim prostorima čovjeka i njegovom mogućnošću da sagleda sebe u procesu samospoznaje bez koje nema istine. U sabranosti pažnje leži mudrost; zapisuje Suzuki. U tom smjeru podcrtava se diskurs o višerazinskom odnosu vanjskog i unutranjeg. Ideja je ugrađena u materiju i svojstva ideje se očituju unutar nje. /…/ ideja oplemenjuje materiju svojom biti.3 Simplifikacijom procesa se uspostavlja portretistika u koju je upisana srž.
Petra Golušić
Luka Čivljak rođen je u Dubrovniku 12.10.1991.godine. Završio je Umjetničku školu Luke Sorkočevića 2011. godine. Diplomirao je na Akademiji likovnih umjetnosti u Zagrebu 2017. godine u klasi prof. Zoltana Novaka. Tijekom studija sudjelovao je na nekoliko studentskih izložbi i izložbama Pasionske baštine. Nakon studija vraća se u Dubrovnik gdje pokreće samostalni obrt i od 2019 do danas radi kao turistički vodič. Od 2018. godine slika u ˝tajnosti˝, seriju portreta , razvija slikarsku tehniku po uzoru na tradicionalne portretiste od kojih ističe John Singer Sargenta.
Luka Čivljak član je Hrvatskog društva likovnih umjetnika Dubrovnik.
Kontakt:luka.civljak@gmail.com

1 Kovač, Leonida: Ali nemojmo opet pojednostavljivati _ Pojmovi greške, jezika, pisma i tijela u umjetnosti Gorkog Žuvele. Umjetnost kao ideja _ Konceptualne prakse u Hrvatskoj. uredila Mirela Ramljak Purgar, Zagreb, Centar za vizualne studije, 2001., str. 495

2 Filipović, Vladimir: Klasični njemački idealizam i odabrani tekstovi filozofa. Zagreb, Matica Hrvatska, 1962., str. 109

3 Eterović, Ružica: Ideja i materija _ O statusu sakralnog i sekularnog u konceptualnoj umjetnosti. Umjetnost kao ideja _ Konceptualne prakse u Hrvatskoj. uredila Mirela Ramljak Purgar, Zagreb, Centar za vizualne studije, 2001., str. 166

ZIMSKA ČAROLIJA U ŠKOLICI ZA 5
2025-02-24 10:00 - 2025-02-25 11:30 | ZAGREB
U vrijeme zimskih praznika Hrvatski školski muzej poziva vas na igru i druženje. Lako ćete nas pronaći u srcu grada Zagreba, tik uz Zrinjevac (Hebrangova 5). Pripremili smo za vas dio nekadašnje zabave i pouke koju ćete savladati bez imalo muke. Radionice su namijenjene djeci u dobi od 7 do 14 godina. Broj sudionika je ograničen.
Ponedjeljak, 24. veljače – Smilujte se ptičicama (radionica izrade kućice za ptice)
Bliži se studena zima i vrijeme kad priroda našu pomoć treba. Prikladan dom i malo hrane dobro će im doći. Izradimo zajedno kućice za ptice od prirodnih materijala.
Utorak, 25. veljače – Čarobna šuma (radionica ručnog rada)
Kako ručice najlakše zagrijati? Što sve one mogu od igle, konca, vune, filca i papira izraditi? Uz našu malu pomoć niknut će čarobna šuma. Dio te čarolije svaki sudionik moći će ponijeti sa sobom.

Predstavljanje knjige Formats of (Non)Seeing
2025-02-24 18:00 - 20:00
U ponedjeljak 24. veljače 2025. godine u 18.00 sati u Oris Kući arhitekture, Ulica kralja Držislava 3, Zagreb održat će se predstavljanje knjige Formats of (Non)Seeing, u sklopu cjelogodišnjeg serijala predavanja Večeri u Orisu.

Publikaciju u izdanju Instituta za povijest umjetnosti uredili su dr. sc. Sandra Križić Roban, dr. sc. Leonida Kovač, dr. sc. Ana Šeparović i dr. sc. Martin Kuhar, čije je tiskano izdanje posljednja aktivnost znanstvenog projekta Ekspozicija. Teme i aspekti hrvatske fotografije od 19. stoljeća do danas (2020.–2024.), provedenog uz financijsku podršku Hrvatske zaklade za znanost.

U predstavljanju publikacije sudjelovat će povjesničarke umjetnosti dr. sc. Ivana Mance Cipek, dr. sc. Karla Lebhaft i nezavisna kustosica Jelena Pašić, te fotograf Bojan Mrđenović.

Ovaj zbornik radova, nastao temeljem izlaganja na istoimenoj konferenciji održanoj u organizaciji Instituta za povijest umjetnosti (Split, 27.–29. 10. 2022.), formiran je oko nekoliko teza kojima smo nastojali potaknuti nova kritička tumačenja medija kroz uključivanje znanstvenih, disciplinarnih diskursa, interdisciplinarnih istraživanja, te iz perspektive umjetničkog područja. Razmatrali smo sekundarno znanje posredovano vernakularnim snimcima, čija banalnost i “beznačajnost” uvode u raspravu svojstvo nepredvidljivosti ali i emancipacije medija, kao i fotografiju kao “pedagoško oruđe” koje pomaže u konstrukciji i transferu znanja. Zatim, fotografiju smo razmatrali kroz kustoske i muzeološke prakse koje su, zahvaljujući promjeni u poimanju starih hijerarhija umjetničkih medija, “prigrlile” medij koji istovremeno postoji u nebrojenim kontekstima. Naposljetku, uočili smo fotografsku (de)teritorijalizaciju zaslužnu za diskurzivne pomake, praćene novim načinima razumijevanja fotografskog fenomena te smo fotografiju promatrali i kao strategiju i praksu anticipacijskog mišljenja o društvu, zajednici i svijetu, o kojima se promišlja kroz dekonstrukciju i resemantizaciju medija te uz raspravu o dokumentacijskom aspektu fotografije kao sredstva kojim se dolazi do novih otkrića.

Pozivamo vas da nam se pridružite i u razgovoru sa sudionicima i istraživačima upoznate različite smjerove koji su autore doveli do specifičnih tumačenja fotografije. Knjiga je u otvorenom pristupnu dostupna ovdje, a objavljena je uz financijsku podršku Hrvatske zaklade za znanost, Ministarstva znanosti, obrazovanja i mladih, te Grada Zagreba.

SFERA 2025: KLIMATIZACIJA, GRIJANJE I HLAĐENJE
2025-02-25 10:00 - 2025-02-26 15:00 | Hotel Hills Sarajevo, Butmirska cesta 18, Ilidža, Kanton Sarajevo, 71210, Bosnia and Herzegovina
Konferencija preispituje naučna, odnosno tehnološka dostignuća i profesionalna opredjeljenja u kontekstu proizvodnje, primjene i oblikovanja sistema za klimatizaciju, ventilaciju i grijanje. Shodno trenutnoj svjetskoj situaciji, teme sistema grijanja, ventilacije, klimatizacije, energetski učinkovitih rješenja za sisteme grijanja, ventilacije i klimatizacije, obnovljivih izvora energije, su teme o kojima će se govoriti na dvodnevnoj konferenciji.

Dalibor Slavenski: Black and Noir
2025-02-25 19:00 - 2025-03-21 20:00 | Knjižnica Marije Jurić Zagorke, Krvavi most 2, Zagreb, Croatia (Local Name: Hrvatska)
Pozivamo vas na izložbu umjetničkih fotografija “Black and Noir” nagrađivanog umjetničkog fotografa Dalibora Slavenskog čije otvorenje će se održati u utorak 25. veljače 2025. u 19:00.
Dalibor Slavenski umjetnički je autor, rođen u Splitu 1974. Primarno se bavi umjetničkom fotografijom, kao sredstvom artističkog izražavanja. Početak umjetničke fotografske karijere započeo je u Splitu, za vrijeme školovanja, a kasnije se, nastavljajući umjetničku fotografsku karijeru u Zagrebu, istakao na međunarodnim i domaćim žiriranim, kao i samostalnim fotografskim izložbama te je višestruko i nagrađivan.

GSK Kerempuh: SMRT NA DOPUSTU
2025-02-25 20:00 - 21:45 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Po romanu J.Saramaga ‘Kolebanje smrti’
Redatelj: Kokan Mladenović
U jednoj neimenovanoj državi na sedam mjeseci prestane postojati – smrt. Premda nestanak smrti isprva zvuči kao idealna situacija, svježe besmrtan narod ubrzo se mora nositi sa krizom zdravstva, ekonomije, pojavom kriminalnih organizacija i prijetnjama susjednih država. Ljudi i dalje normalno stare i oboljevaju, ali bez smrti samo se gomilaju na granici života, a i na granici države. Razotkrivaju se i igre moći vlade, Crkve i monarhije te njihovi prljavi poslovi. O državi se ne zna mnogo i tako ove uvijek relevantne teme postaju univerzalno primjenjive na bilo koje područje i povijesno razdoblje.
Autorska predstava „Smrt na dopustu“ nije izravna adaptacija Saramagova romana, već je kroz rad redatelja Kokana Mladenovića s ansamblom Kerempuha poprimila kontekst regionalnih prilika i tema kojima smo svakodnevno izloženi, zadržavajući Saramagovu neodređenost i satirični odmak. Dok se u romanu takva vrsta odmaka postiže autorovom osobitom vrstom pripovijedanja te brižljivo odabranim motivima oko kojih plete mrežu situacija, u našoj se predstavi taj isti dojam ostvaruje drugim sredstvima. Neka od njih su brechtovska gluma, pjesme i humor koji, osim iz komičnih situacija, proizlazi i iz britkih i svevremenskih dijaloga po uzoru na velikane komedije Groucha Marxa i Woodyja Allena.
Dramaturginja: Dora Delbianco
Autori adaptacije: Kokan Mladenović, Dora Delbianco, Mirta Mikloušić i ansambl predstave
Autor tekstova pjesama: Kokan Mladenović
Scenografkinja: Irena Kraljić
Kostimografkinja: Marita Ćopo
Scenski pokret: Pravdan Devlahović
Autorica glazbe: Irena Popović Dragović
Korepetitori: Viktor Čižić/Ana Krajnović (klavir)
Oblikovatelj svjetla: Martin Šatović
Suradnik za mađioničarske trikove: Domagoj Ivanković
Asistentica redatelja: Mirta Mikloušić
Asistentica dramaturginje: Adela Kulenović
Asistentica kostimografkinje: Katarina Božičević
Inspicijentica: Ena Subotić
U predstavi uživo sudjeluju glazbenici Franka Margeta (violončelo) i Viktor Čižić/Ana Krajnović (klavir)
Korišteno je izdanje ˝Kolebanje smrti˝ Joséa Saramaga u prijevodu Deana Trdaka i izdanju VBZ-a iz 2009. godine.
Igraju:
Smrt – Josipa Anković
Violončelist – Borko Perić
Premijer – Vilim Matula
Prijestolonasljednik – Hrvoje Kečkeš
Kardinal, veleposlanik, glavni ravnatelj televizije – Tarik Filipović
Glavna urednica, intendantica – Mia Begović
Dirigentica, veleposlanica – Ines Bojanić
Predstavnica maphije, ministrica informiranja i veza, ministrica turizma – Ana Maras Harmander
Nova intendantica, ministrica zdravstva – Mirela Videk Hranjec
Asistent glavne urednice, državni tajnik – Karlo Mlinar
Grobar, veleposlanik – Filip Detelić
Popusti na grupne posjete (10 i više osoba)
Prodaja na tel. 01/4833 645, 01/4833 646

Praznici u Pogonu: Nacrtaj svoj strip!
2025-02-26 10:30 - 2025-02-28 13:30 | Pogon Jedinstvo, Trnjanska struga 34, Zagreb, 10 000, Croatia (Local Name: Hrvatska)
U Pogonu Jedinstvo u vrijeme praznika održat će se trodnevna besplatna radionica stripa za srednjoškolce. Praznici su kratki, ali i nakon par dana odmora, dobro dođe malo strukturirane kreativne zabave. U tri dana po tri sata (26.-28.2. / 10.30-13.30) imat će priliku osmisliti likove i kroz strip nacrtati svoju priču. Voditelj je iskusni edukator i ilustrator, profesor iz ŠPUD-a Tomislav Tomić – mentor učenika koji su nacrtali Pogonov prvi strip – Pogon i predrasude.
Papir, olovke i flomasteri su osigurani, kao i osvježenje i grickalice u pauzi. Broj polaznika ograničen tako da je prijava preko ovog formulara obavezna. Na kraju radionice dobiva se potvrda o sudjelovanju. Sva pitanja šaljite na pr@pogon.hr

GSK Kerempuh: PLJUSKA
2025-02-26 20:00 - 21:30 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor teksta: Nenad Stazić
Redatelj i autor adaptacije: Željko Königsknecht
Ovaj je tekst prije svega urnebesna komedija koja pruža glumački poligon za ostvarenje sočnih i kreativno neodoljivih uloga. Ove će se sezone izvesti u svojem osuvremenjenom ruhu, u adaptaciji Nenada Stazića i Željka Königsknechta, koji su snažna mjesta ovog djela otvorili prema što boljoj komunikaciji s našim vremenom i prostorom u kojem će se izvesti. Kao loptica koja nabuja u smrtonosnu lavinu ili zamah leptirovih krila koji uzrokuje tsunami, ova priča pokazuje i dokazuje u kakvim se dimenzijama i s kakvim posljedicama može razmahati jedan banalni pravopisni nesporazum. Kako su jezik i govor u samim temeljima svake države te su neposredni odraz njezine snage i moći, nije nikakvo čudo da s pravopisa u kratkom roku, stižemo do samog političkog vrha u kojem se ismijavaju apsurdi i žilavosti zastarjelog državničkog aparata.
Željko Königsknecht, nakon dugih 40 godina rada u matičnom kazalištu, u koje je došao na poziv osnivača i jednog od naših najvećih komediografa Fadila Hadžića, nakon svih odigranih uloga u tome istome “Jazavcu˝, odnosno, ˝Kerempuhu˝, odlučuje se napraviti remake legendarne predstave “Pljuska” za koju kaže da mu je ostala u sjećanju kao jedna od najdražih u karijeri.
Scenografkinja: Marta Crnobrnja
Kostimografkinja: Vedrana Rapić
Autor glazbe: Matija Antolić
Oblikovateljica svjetla: Dubravka Kurobasa
Asistent redatelja: Darko Stazić
Autor video materijala: Mak Vejzović
Inspicijentica: Mirela Tihava
Igraju:
Prvi referent – Željko Königsknecht
Drugi referent – Luka Petrušić
Šef – Damir Poljičak
Ministar – Dražen Čuček
Potpredsjednica – Elizabeta Kukić
Popusti na grupne posjete (10 i više osoba)
Prodaja na tel. 01/4833 645, 01/4833 646

Fašnička radionica "DA MOGU BITI BILO TKO NA JEDAN DAN..."
2025-02-27 17:00 - 18:30 | ZAGREB
Fašnička radionica “DA MOGU BITI BILO TKO NA JEDAN DAN…” probudit ćemo svoje unutarnje dijete i naslikati sebe u fašničkom duhu, u tehnici akvarela. Radionice vodi Petra Kovačić, mag. educ. art. Prijave na email: idumbovic@hsmuzej.hr ili tel: 01 48 55 716 Ostali detalji https://www.hsmuzej.hr/…/ususret-valentinovu-i-fasniku/

Promocija knjige: Michael Heinrich Weninger, "Loža i oltar"
2025-02-27 19:00 - 20:00
U četvrtak 27. veljače 2025. posjeti promociju knjige Loža i oltar teologa, bivšeg austrijskog diplomata, sada katoličkog svećenika Michaela Heinricha Weningera, koja će se održati u Knjižari Fraktura (Ulica kneza Mislava 17, Zagreb) u 19 sati.
Uz autora, o knjizi će govoriti novinar Romano Bolković, a razgovor će moderirati Frakturin glavni urednik Seid Serdarević.
O knjizi:
“Michael Heinrich Weninger, teolog, bivši austrijski diplomat, sada katolički svećenik, koji se zaredio nakon što je postao udovac, knjigom Loža i oltar uvodi nas u slabo poznatu i dramatičnu povijest odnosa slobodnog zidarstva i Katoličke crkve. Knjiga Loža i oltar oštra je osuda neznanja i predrasuda, ali i humanistička apologija tolerancije i razumijevanja. Ona prije svega opovrgava stereotipnu pučku predodžbu o slobodnim zidarima kao urotničkoj organizaciji koja upravlja ili pokušava upravljati svijetom.
Slobodno zidarstvo nije homogeno i grubo se dade podijeliti na “regularno”, ono koje slijedi anglosaksonsku i germansku tradiciju utemeljenu na kršćanstvu, i, s druge strane, tradiciju francuskog i talijanskog slobodnog zidarstva, “denaturiranog”, ateističkog i radikalno antiklerikalnog. Prema ovom posljednjem Weninger je, na što ga obvezuje i njegova vokacija, posebno kritičan, ali ne štedi ni krutost Katoličke crkve, koja je tijekom povijesti, katkad zbog svoga dogmatizma, političkog oportuniteta, pa i neznanja i površnosti, nepotrebno anatemizirala slobodne zidare, koji su bili uvjereni kršćani.
Skrupulozno pisana i utemeljena na obilnoj literaturi, Weningerova knjiga Loža i oltar daje nam uvid u mijene religijske i slobodnozidarske povijesti od epohe gradnje velikih katedrala do današnjih dana. Njezina središnja poruka jest da svi ljudi, oni koji samooplemenjivanjem teže postati “gladak kamen” u “hramu čovjekoljublja” i oni koji su odani tradiciji kršćanskog humanizma, razlike u ritualima i svjetonazorima trebaju ostaviti po strani te zajedno težiti boljem čovjeku i boljem svijetu. Weningerovo zazivanje obostrane volje “za ravnopravnom razmjenom ideja, u kojoj partneri imaju jednaka prava” moralni je imperativ općeljudske važnosti primjenjiv na svaki nesporazum i svaki sukob.”
Pridruži se!

Kreativna Ura: Zagreb Klezmer Trio
2025-02-27 19:00 - 23:00 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Zagreb Klezmer Trio, glazbeni ansambl koji spaja tradiciju i inovaciju, nastupit će u četvrtak, 27. veljače u 19h u Uraniji – prostoru kreacije, donoseći jedinstveni spoj klezmer glazbe, jazza, klasične glazbe i orijentalnih melodija. Sastavljen od vrhunskih glazbenika – Brune Philippa (klarinet), Marija Igreca (gitara) i Zvonimira Šestaka (kontrabas) – trio je prepoznatljiv po interpretacijama koje unose novi život u autentične klezmer melodije, stvarajući zvučnu paletu bogatu emotivnim i tehničkim slojevima.
Klezmer, žanr prepun kontrasta, od melankolije do euforije, u izvedbi Zagrebačkog klezmer trija donosi duboko emotivno iskustvo. Ovaj glazbeni pravac, utemeljen na izražajnim melodijama koje nalikuju ljudskom glasu, ujedinjuje prošlost i sadašnjost, tradiciju i suvremenost. Trio istražuje razne glazbene stilove – od jazza, preko klasične glazbe, pa sve do orijentalnog folklora – kroz što im uspijeva stvoriti prepoznatljiv, dinamičan i emotivan zvuk.
Kroz nastupe, Zagreb Klezmer Trio ne samo da čuva, nego i reinterpretira glazbeni žanr koji je duboko ukorijenjen u kulturnoj tradiciji, donoseći ga novoj publici i stvarajući most između prošlih i sadašnjih glazbenih svjetova. Program koji će izvesti u četvrtak u Uraniji – prostoru kreacije, obuhvatit će originalne kompozicije članova trija, ali i obrade glazbe koja nadmašuje granice klezmerske tradicije, uključujući elemente tango glazbe i orijentalnog utjecaja.
Ovaj koncert je poziv na uranjanje u zvučnu avanturu, spoj emocionalnih kontrasta i glazbene virtuoznosti koja će publici pružiti nezaboravno iskustvo.
Ulaz je uz donaciju od 10€, ali je broj mjesta ograničen, stoga pozivamo sve zainteresirane da se prijave na urania.hr.

GSK Kerempuh: SVE ZBOG JEDNOG IMENA
2025-02-27 20:00 - 21:40 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autori teksta: Matthieu Delaporte & Alexandre de La Patellière
Redateljica: Saša Broz
Radnja predstave odvija se jedne večeri, na druženju obitelji i prijatelja. Sve započinje idilično, s Vincentom koji dijeli fotografiju svoje i Annine tek nedavno začete bebe. No ubrzo se dobra atmosfera drastično mijenja kada im Vincent objavi da će se dijete zvati Adolphe, što je francuski ekvivalent za Adolfa…
Ova vrhunska komedija hit je u više od 45 zemalja diljem svijeta, zahvaljujući iskričavosti dijaloga te detaljno oslikanim, vjerodostojnim i neodoljivim likovima s kojima se lako možemo poistovjetiti. Jedna od centralnih tema jest suparništvo između braće i sestara, tinjajuća ogorčenost i netrpeljivost koja se vrlo lako može razumjeti u bilo kojem okruženju.
U 90 minuta trajanja predstave nema ni sekunde pauze niti praznog hoda, pa tako protagonisti, ali ni publika, do samog kraja ne dolaze do daha. Tekst u mnogočemu asocira na Rezin komad ˝Bog masakra˝, kao i na kultni Genoveseov film ˝Perfetti sconosciuti˝ (“Potpuni stranci”).
Komad su napisali Matthieu Delaporte i Alexandre de la Patellière, a uspješno je adaptiran i za film, čiji je original također pratilo nekoliko varijanti remakea.
Pariška produkcija osvojila je šest nominacija za nagradu Molière, uključujući i onu za najbolju komediju, dvije nominacije za najboljeg sporednog glumca za Jean-Michela Dupuisa i Guillaumea de Tonquédeca, zatim za najbolju sporednu glumicu za Valérie Benguigui, najboljeg dramatičara za Matthieua Delaportea i Alexandrea de la Patellièrea i najbolju režiju za Bernarda Murata.
Prevoditeljica: Vanda Mikšić
Autorica adaptacije i dramaturginja: Dora Delbianco
Scenografkinja: Sara Haas
Kostimografkinja: Mia Popovska
Suradnica za scenski pokret: Nastasja Štefanić Kralj
Oblikovatelj svjetla: Aleksandar Čavlek
Inspicijentica: Lorena Matešić
Igraju:
Élisabeth Garaud-Larchet – Anita Matić Delić
Pierre Garaud, Élisabethin muž – Damir Poljičak
Claude Gratignol, Élisabethin prijatelj iz djetinjstva – Domagoj Ivanković
Vincent Larchet, Élisabethin brat – Borko Perić
Anna Caravati, Vincentova partnerica – Mirela Videk Hranjec
Popusti na grupne posjete (10 i više osoba)
Prodaja na tel. 01/4833 645, 01/4833 646

Teatar EXIT: CABAres CABArei
2025-02-27 20:00 - 22:15 | Teatar EXIT (Ilica 208)
Životna komedija Zijaha A. Sokolovića
…O upoznavanju, o iskustvu, o običnom danu, o uspjehu i neuspjehu, o dogovaranju, o borbi mišljenja, o hrani, o zdravom razumu, o vožnji autom, o budućnosti, o kazalištu kao frižideru zabluda o mediokritetima, o rodbini, o zaostalosti, o pomirenju sa životom, o budalama, o seksu i starosti.
res, rei(f.) – STVAR, STANJE, OKOLNOST, UZROK, IMANJE, DOBRO, DRŽAVNA VLAST, DJELO, ČIN, PRIRODA, ISTINA, POSAO, PARNICA, KORIST, INTERES

Ana Horvat: Zelena tribina II
2025-02-28 18:00 - 20:00 | Knjižnica Marije Jurić Zagorke, Krvavi most 2, Zagreb, Croatia (Local Name: Hrvatska)
“Zelena tribina” je književni, poetsko-glazbeni susret s publikom koju zanima poezija i glazba o životinjama i stablima. Stalni izvođači tribine su urednica/voditeljica Ana Horvat, dramska umjetnica Urša Raukar i kantautor Neven Dužević, a na svakoj tribini nastupa i po jedan haiku pjesnik/pjesnikinja s desetak pjesama na temu tribine.
Ovoga puta će se na “Zelenim tribinama” predstaviti poezija i glazba hrvatskih pjesnika i skladatelja o crnogoričnom stablu/šumi, a gošća će biti haiku pjesnikinja Mihajla Marčetić.

Studio EXIT: VAŽNIJE POLOVICE
2025-02-28 19:00 - 20:30 | Studio EXIT, Gundulićeva 37/1, Zagreb, 10000
Autorski tim:
Režija: Paola Slavica
Dramaturgija: Beatrica Kurbel i Mirna Rustemović
Glume: Judita Franković Brdar i Paola Slavica
Produkcija: UO Teatar Mašina igre u suradnji s Teatrom EXIT

O predstavi:

Važnije polovice autorski je dramski tekst dviju mladih dramaturginja – Beatrice Kurbel i Mirne Rustemović, koji u središte postavlja dvije mlade žene, pripadnice generacije popularno nazvane milenijalci. U prikazu njihove svakodnevice, kroz naizgled dva oprečna života – karijera i majčinstvo, autorice propituju (ne)mogućnosti današnjice kroz žensku perspektivu.
Što danas znači ona poznata fraza naših roditelja “kada smo mi imali trideset, u naše vrijeme mi smo…”? Gdje se skriva recept za sigurnu egzistenciju u moru honorarnih i poslova na određeno? Kako sretno ili barem bezbolnije živjeti čak dvije stvarnosti: fizičku i virtualnu? Što je uspjeh, a što preživljavanje? Koje ljubavne veze imaju potencijal za nešto ozbiljnije od par mjeseci ili godina ležernog nalaženja? Kada i da li uopće imati djecu, obitelj i išta stalnije u toj cijeloj džungli (ne)mogućnosti? Što sada kada smo dio Europske unije i cijeli svijet nam je na dlanu? Što nakon zadnje pjesme i fajrunta? Jesmo li hrabriji i uporniji od nekih prijašnjih generacija ili smo samo razmaženi i izgubljeni? Svakodnevica nam je rascjepkana na virtualne profile, izvješća o stanju računa na e-mailu, stalna uspoređivanja s prijateljima i kolegama, male i grandiozne planove koji se stvaraju i brišu brzinom fejsbučnih statusa, uzdisanja između ugode i anksioznosti i stalna propitivanja nas samih i svih koji nas okružuju.
Važnije polovice rezultat su isprekidano-kontinuiranog rada u kojem su se Beatrica i Mirna nalazile srijedom, spajajući ugodno s korisnim – uz druženje, bilježeći crtice iz svojih života kroz prozne fragmente i osobnu prepisku u inboxu. Dodajući fikciji navedene dokumentarističke elemente, izgradile su dva ženska lika – dvije pripadnice ove široko obuhvatne generacije. Mjesta radnje su, naravno, prirodna staništa svih nas – kafići, i to srijedama, na polovici tjedna.

Studio EXIT: MALA ČUDA
2025-03-01 19:00 - 20:00 | Studio EXIT, Gundulićeva 37/1, Zagreb, 10000
MALA ČUDA
Autorski tim:
Tekst i režija: Sanja Milardović
Izvodi: Sanja Milardović
Produkcija: Teatar EXIT i TeatruM
O predstavi:
Mala čuda tragikomična je monodrama vrlo slojevitog narativa koji fragmentirano prati sadašnjost i prošlost spisateljice Ane, u kombinaciji s nadrealnom i apsurdnom pričom izgrađenom oko Flore, glavnog lika njezinog romana.
Dakle, ovo je priča o ženi u tridesetima. Nazovimo je Ana. Ana je nenadano i naglo izgubila blisku osobu, a potom se svojim izborom potpuno izolirala od vanjskog svijeta i fokusirala na proces pisanja kako bi preživjela. Ana je uvijek puno osjećala i borila se (ponekad i za dvoje), no od tog trenutka kada je njezin dotadašnji život prekinut, preostalo je samo jedno – naći način za nošenje s nametnutom stvarnošću i disfunkcionalnim svijetom koji je okružuje. Njezin oporavak postepeno se pretvara u nepredvidljivo i bizarno putovanje pri kojemu će, pišući o Flori, neizmjerno mnogo naučiti o sebi.
Predstava Mala čuda dobila je nagradu za najbolju predstavu u cjelini na 32. Festivalu hrvatske drame Marulićevi dani 2022. godine i time postala prva monodrama u povijesti tog festivala koja je osvojila tu nagradu. Na 10. Bečejskom festivalu monodrame (BE:FEMON) Sanja Milardović dobila je specijalnu nagradu festivala za autorski projekt, a na 8. Manifestaciji kamernih dramskih ostvarenja – MAKADO pripala joj je nagrada „SAT KULA“ za najbolju žensku ulogu.

Ti i ja mali medo, GK Žar ptica
2025-03-02 11:00 - 12:00 | Gradsko kazalište Žar ptica, Bijenička 97, Zagreb, 10000, Croatia (Local Name: Hrvatska)
Autor: Martin Waddell
Režija: Katja Pegan
Igraju: Berislav Tomičić, Vesna Ravenšćak Berger

Studio EXIT: MALA ČUDA
2025-03-02 19:00 - 20:00 | Studio EXIT, Gundulićeva 37/1, Zagreb, 10000
Autorski tim:

Tekst i režija: Sanja Milardović
Izvodi: Sanja Milardović
Asistentica režije: Nadia Cvitanović
Dramaturginja: Beatrica Kurbel
Koprodukcija: Teatar EXIT i TeatruM

O predstavi:
Mala čuda je tragikomična monodrama glumice Sanje Milardović koja se ovim naslovom publici predstavlja kao autorica teksta, redateljica i glumica. Riječ je o predstavi vrlo slojevitog narativa koji fragmentirano prati sadašnjost i prošlost spisateljice Ane, u kombinaciji s nadrealnom i apsurdnom pričom izgrađenom oko Flore, glavnog lika njezinog romana.
Dakle, ovo je priča o ženi u tridesetima. Nazovimo je Ana.
Ana je nenadano i naglo izgubila blisku osobu, a potom se svojim izborom potpuno izolirala od vanjskog svijeta i fokusirala na proces pisanja kako bi preživjela. Ana je uvijek puno osjećala i borila se (ponekad i za dvoje), no od tog trenutka kada je njezin dotadašnji život prekinut, preostalo je samo jedno – naći način za nošenje s nametnutom stvarnošću i disfunkcionalnim svijetom koji je okružuje. Njezin oporavak postepeno se pretvara u nepredvidljivo i bizarno putovanje pri kojemu će, pišući o Flori, neizmjerno mnogo naučiti o sebi.
U jednosatnom putovanju na relaciji unajmljenog stana u koji je Ana uselila tražeći mir, i Florinog svijeta koji počiva na apsurdnim zakonitostima i diskutabilnim izborima, publika ima priliku otkriti je l’ teže biti čovjek ili kit, od kakvih čuda je sazdana svakodnevica sviju nas, što su ideje koje dobivamo i gubimo svakim danom te kako nam one doslovno mogu spasiti život.
Projekt Mala čuda nastavak je platforme mladih autora umjetničke organizacije TeatruM i nastavak produkcije autorskih projekata tvz. ženskih priča i ženskih autorica.

GSK Kerempuh: PREDSJEDNICI&CA
2025-03-02 20:00 - 21:45 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autori teksta i dramaturzi: Tarik Filipović i Boris Svrtan
Redatelj: Tarik Filipović
Koprodukcija: Satiričko kazalište Kerempuh i FIJI grupa
Građanski stan. Večera za 5 uglednih gostiju. Pozivnicu su dobili ”bivši” – i to na poziv ”bivše”!
Predsjednici&ca iznimno je aktualna i britka komedija nastala prema tekstu Borisa Svrtana i Tarika Filipovića, a u režiji potonjeg Kerempuhovog mlađahnog veterana. Predsjednica i predsjednici okupljeni na večeri nude gledateljima manje ili više nutricionistički harmonizirane i bogate okuse, idealan omjer između slatkog, gorkog, ljutog i kiselog, a toplo je preporučamo gledateljima koje muči neutaživa glad, kao i onima koji su siti svega. I neće vam teško pasti na želudac, a ako i padne, imajte na umu da su državni poglavari žilavi momci, čak i kad su cure pa se duže žvakanje podrazumijeva.
Scenograf: Damir Medvešek
Kostimografkinja: Vedrana Rapić
Autor glazbe: Milorad Stranić
Oblikovatelj svjetla: Aleksandar Mondecar
Oblikovatelj zvuka: Damir Ključarić
Koreografkinja: Larisa Lipovac
Inspicijentice: Mirela Tihava i Ena Subotić
Koorinatorica u pripremi predstave: Jasna Rešić
Kreativni producent (za FIJI grupu): Mario Gigović
Igraju:
Franjo Tuđman – Tarik Filipović
Stjepan Mesić – Hrvoje Kečkeš
Kolinda Grabar – Kitarović – Ornela Vištica
Ivo Josipović – Siniša Miletić
Josip Broz Tito – Boris Svrtan
*Nepozvani gost – Dominik Milanović / Mladen Pilić
Popusti na grupne posjete (10 i više osoba)
Prodaja na tel. 01/4833 645, 01/4833 646
